Colegiul Medicilor din România

DECIZIE Nr. 7

din 28 iulie 2006

privind modificarea organizării activităţii de acordare a avizelor anuale pentru prelungirea activităţii medicilor care au împlinit vârsta legală de pensionare

Cu modificări, inclusiv:

Decizia Nr. 12/27.10.2006 Publicată în M.Of. Nr. 933/17.11.2006

    În temeiul art. 385 şi 420 din titlul XII "Exercitarea profesiei de medic. Organizarea şi funcţionarea Colegiului Medicilor din România" din Legea nr. 95/2006 privind reforma în domeniul sănătăţii,

    Consiliul naţional al Colegiului Medicilor din România decide:

    Art. 1 - Exercitarea profesiei de medic după împlinirea vârstei de pensionare se face în baza unui aviz acordat anual de colegiile teritoriale sau de Biroul executiv al Consiliului naţional al Colegiului Medicilor din România.

    Art. 2 - (1) Pentru activitatea în sistemul public avizarea prevăzută la art. 1 se va face de colegiile teritoriale pentru medicii care nu au împlinit vârsta de 65 de ani la data solicitării avizului.

    (2) Peste vârsta de 65 de ani avizarea se face de Biroul executiv al Consiliului naţional al Colegiului Medicilor din România.

    Art. 3 - Pentru activitatea în sistemul privat avizarea prevăzută la art. 1 se va face de către colegiile teritoriale.

    Art. 4 - Avizul se va acorda în baza următoarelor documente:

    a) certificatul de sănătate;

    b) dovada încheierii unei asigurări pentru răspunderea civilă;

    c) dovada efectuării orelor de educaţie medicală continuă, conform normelor stabilite de Consiliul naţional al Colegiului Medicilor din România;

    d) dovada neaplicării vreunei sancţiuni în ultimul an.
    Art. 5 - Prezenta decizie se publică în Monitorul Oficial al României, Partea I.

Preşedintele Colegiului Medicilor din România,

Mircea Cinteză

